Carsten Hemmingsen har brudt reglerne om uetisk adfærd ved at spille på egne kampe, siger han til Fyens Stifttidende

Dansk fodbold er blevet ramt af en ny sag om brud på matchfixingreglerne.

Den tidligere OB-, FCK- og Vejle-spiller Carsten Hemmingsen indrømmer nu over for Fyens Stifttidende, at han i efteråret satte penge på Middelfarts kampe, mens han selv var træner i klubben.

- Det var uetisk adfærd, ikke matchfixing, men jeg har dummet mig gudsjammerligt og må tage min dom, siger Hemmingsen til Fyens Stiftstidende

Ifølge avisen har sagen været behandlet i dyb hemmelighed i Dansk Boldspil Union, og det forventes, at dommen fra Danmarks Idræts-Forbunds matchfixingnævn falder inden påske. Hemmingsen skulle flere gange have spillet på kampe i rækken og to gange spillet på sit eget hold.

- I det andet tilfælde spillede jeg blandt andet på, at vi tabte til Brabrand ude, og vi tabte 0-2, men det var få dage efter, at vi havde spillet en hård pokalkamp i Vejle i forlænget spilletid, siger en - ifølge Fyens Stifttidende - "tydeligt brødebetynget og mærket" Carsten Hemmingsen.

- Jeg indrømmer, at jeg godt vidste, at man ikke må spille på egne kampe, men jeg gjorde det alligevel. Men jeg vidste ikke, at man heller ikke måtte spille på andre kampe i de to andre rækker i 2. division. Jeg vidste ikke, at de blev betragtet som egne rækker. Jeg spillede på vegne af min svoger, der bor på Bali og ikke kunne spille, forklarer den tidligere Middelfart-træner, der forlod Middelfart med en plads i oprykningsslutspillet i 2. division, inden han skiftede job og blev sportschef i boldklubben Marienlyst.

- Jeg kan kun sige, at jeg har dummet mig og er ked af det. Men jeg vil gerne understrege, at der ikke har været tale om matchfixing, idet jeg ikke har prøvet at manipulere med kampene. Men jeg har overtrådt reglen om, at man ikke som træner må spille på egne kampe. Det fremgår også af sagsbehandlingen hidtil, og jeg har efter anmeldelsen på alle måder medvirket til at få sagen belyst.

Det er ikke første gang i år, at Middelfart har en sag igennem DBU-systemet. Klubben blev i februar fratrukket 24 point - 12 point i denne sæson og 12 i den næste - og idømt en bøde på 200.000 kroner for at betale lønninger til spillere, selv om klubben har status som en amatørklub.

Carsten Hemmingsens indrømmelse er blot den seneste af flere sager i dansk fodbold om uetisk adfærd og brud på matchfixingreglerne. Tidligere har blandt andre den tidligere Vestsjælland-spiller Kristoffer Wichmann og den nuværende AGF'er Kim Aabech blevet dømt for at spille penge på kampe, de selv var med i.

TV 2 SPORT har tirsdag morgen forsøgt at komme i kontakt med Carsten Hemmingsen, men han forklarer på sms, at han ikke ønsker at udtale sig yderligere i sagen.